**ՀԻՄՆԱՎՈՐՈՒՄ**ԱԲՈՎՅԱՆ ՀԱՄԱՅՆՔԻ ՂԵԿԱՎԱՐԻ ՏԵՂԱԿԱԼՆԵՐԻ, ՀԱՅԵՑՈՂԱԿԱՆ
ԵՎ ՎԱՐՉԱԿԱՆ ՊԱՇՏՈՆՆԵՐԻ ՔԱՆԱԿԸ **ՍԱՀՄԱՆԵԼՈՒ ՄԱՍԻՆ** ԱԲՈՎՅԱՆ ՀԱՄԱՅՆՔԻ
ԱՎԱԳԱՆՈՒ ՈՐՈՇՄԱՆ ԸՆԴՈՒՆՄԱՆ

«Հայաստանի Հանրապետության վարչատարածքային բաժանման մասին» օրենքի փոփոխությունների համաձայն, որոնք ուժի մեջ են մտել 06.10.2021թ-ին, ձևավորվել է Աբովյան բազմաբնակավայր համայնքը։

«Տեղական ինքնակառավարման մասին» օրենքի 102-րդ հոդվածի 3.2-րդ մասի համաձայն, որը ևս ուժի մեջ են մտել 06.10.2021թ-ին, 2021 թվականի դեկտեմբերի 5-ին կայացած ընտրություններում ձևավորվել են Աբովյան համայնքի տեղական ինքնակառավարման մարմինները։

«Տեղական ինքնակառավարման մասին» օրենքի 57-րդ հոդվածի համաձայն՝

Համայնքի ղեկավարն ունի մեկ առաջին տեղակալ, որը ավագանու անդամ է: Համայնքի ղեկավարը կարող է ունենալ ևս երկու տեղակալ:

Համայնքի ղեկավարի տեղակալներին համայնքի ղեկավարի ներկայացմամբ նշանակում է ավագանին՝ ընդհանուր թվի ձայների մեծամասնությամբ:

Համայնքի ղեկավարը կարող է ունենալ խորհրդականներ, օգնականներ և մամուլի քարտուղար:

Համայնքի ղեկավարի խորհրդականների և օգնականների քանակը համայնքի ղեկավարի ներկայացմամբ սահմանում է համայնքի ավագանին:

Նույն օրենքի 58-րդ հոդվածի համաձայն համայնքն ունի գլխավոր ճարտարապետ, իսկ 31-րդ հոդվածի համաձայն՝ բազմաբնակավայր համայնքների կազմում ընդգրկված, 500-ից ավելի հաշվառված բնակիչ ունեցող յուրաքանչյուր բնակավայր, բացառությամբ համայնքի կենտրոնի, ունի վարչական ղեկավար:

Աբովյան համայնքի ղեկավարի տեղակալների, հայեցողական և վարչական պաշտոնների քանակը սահմանելու մասին Աբովյան համայնքի ավագանու որոշման ընդունման անհրաժեշտությունը բխում է «Տեղական ինքնակառավարման մասին» օրենքի 31-րդ, 57-58-րդ հոդվածների պահանջներից։
Քանի որ 2021 թվականի դեկտեմբերի 20-ից օրենքի ուժով Աբովյան համայնքի կազմում ընդգրկված նախկին համայնքների ղեկավարների լիազորությունները դադարել են, հետևաբար պետք է ուժը կորցրած ճանաչել Աբովյան բազմաբնակավայր համայնքի կազմում ընդգրկված նախկին համայնքների ղեկավարների տեղակալների, խորհրդականների և օգնականների հաստիքները և այդ դրույթը գործողության մեջ դնել 2022 թվականի հունվարի 3-ից։
Աբովյան համայնքի ավագանու որոշման ընդունման առնչությամբ այլ իրավական ակտերի ընդունման անհրաժեշտություն չի առաջանում, ինչպես նաև Աբովյան համայնքի բյուջեի եկամուտներում և ծախսերում փոփոխություններ չեն առաջանում։

**ՀԱՄԱՅՆՔԻ ՂԵԿԱՎԱՐ ԷԴՈՒԱՐԴ ԲԱԲԱՅԱՆ**